b'\n_START_ARTICLE_\nKopenhagen\n_START_SECTION_\nZemljopis\n_START_PARAGRAPH_\nKopenhagen le\xc5\xbei na isto\xc4\x8dnoj obali otoka Zeland (dan. Sj\xc3\xa6lland) i dijelom na otoku Amager. Od godine 2000. \xc3\x98resundskim mostom spojen je sa \xc5\xa1vedskim gradom Malm\xc3\xb6m. Na u\xc5\xbeem gradskom podru\xc4\x8dju \xc5\xbeivi oko pola milijuna ljudi, a u cijeloj gradskoj aglomeraciji oko 1,2 milijuna.\n_START_SECTION_\nPovijest\n_START_PARAGRAPH_\nKopenhagen su oko 1000. godine osnovali danski kralj Sven I. i njegov sin Knut II. Veliki. Do polovice 12. stolje\xc4\x87a bio je malo ribarsko mjesto, a na va\xc5\xbenosti je po\xc4\x8deo dobivati 1167. godine, kada je postao biskupsko sjedi\xc5\xa1te. Odli\xc4\x8dna prirodna luka pogodovala je razvoju trgovine i obrta i dala ime gradu. Grad je u tom razdoblju bio izlo\xc5\xbeen napadima Hanzeatske lige, a 1254. je dobio gradska prava te 1536. postao prijestolnicom Danskog kraljevstva.\n_START_SECTION_\nPromet\n_START_PARAGRAPH_\nKopenhagen je najve\xc4\x87a danska luka s brodskim vezama sa \xc5\xa0vedskom, Norve\xc5\xa1kom, Njema\xc4\x8dkom, Poljskom i Velikom Britanijom. Na otoku Amager nalazi se jedna od najve\xc4\x87ih europskih i najve\xc4\x87a skandinavska zra\xc4\x8dna luka \xe2\x80\x93 me\xc4\x91unarodni aerodrom Kastrup. Otok Sj\xc3\xa6lland spojen je s kopnom nizom mostova preko kojih vode \xc5\xbeeljezni\xc4\x8dke i cestovne veze Kopenhagena s ostatkom Danske i Europe.'